b"\n_START_ARTICLE_\nJosep Mir i Rocafort\n_START_SECTION_\nBiografia\n_START_PARAGRAPH_\nL\xe2\x80\x99endem\xc3\xa0 de n\xc3\xa0ixer va ser separat de la seua fam\xc3\xadlia i traslladat a un mol\xc3\xad de Soriguera, on va viure fins als cinc anys._NEWLINE_Als 9 anys, va trobar a les golfes de casa seva uns llibres sobre magnetisme i suggesti\xc3\xb3 que el van fer interessar-se pel tema i provar les seves habilitats. El seu inter\xc3\xa8s per trobar una explicaci\xc3\xb3 a les energies que ell captava, i que m\xc3\xa9s tard va deduir que podrien provenir de la tradici\xc3\xb3 ancestral pirinenca, el va portar a interessar-se pel m\xc3\xb3n de la hipnosi i el magnetisme, temes pr\xc3\xa0cticament desconeguts a comen\xc3\xa7ament del segle XX. Va intentar documentar-se sobre la q\xc3\xbcesti\xc3\xb3 amb llibres editats a Par\xc3\xads, fins que finalment va decidir viatjar a Am\xc3\xa8rica._NEWLINE_Durant la d\xc3\xa8cada de 1940, a l'Argentina, va comen\xc3\xa7ar a fer espectacles i a omplir el m\xc3\xadtic Teatro Ode\xc3\xb3n de Buenos Aires. All\xc3\xad va contactar amb c\xc3\xa8lebres personalitats de l'exili espanyol, com \xc3\xa9s el cas de Rafael Alberti. Qui m\xc3\xa9s va influir, per\xc3\xb2, en les seves investigacions va ser el metge i psiquiatre Orlando Canavesio, que va arribar a exercir c\xc3\xa0rrecs importants al ministeri de Sanitat de l'Argentina durant la primera presid\xc3\xa8ncia de Juan Domingo Per\xc3\xb3n._NEWLINE_El 1949, el cineasta argent\xc3\xad Carlos Schlieper va realitzar la pel\xc2\xb7l\xc3\xadcula Fascinaci\xc3\xb3n en la qual Fassman va actuar conjuntament amb algunes de les figures del cinema argent\xc3\xad de l'\xc3\xa8poca, com Susana Campos o l'actor mexic\xc3\xa0 Arturo de C\xc3\xb3rdova. A Barcelona va crear l'Institut Fassman per a ensenyar el que ell denominava la Din\xc3\xa0mica Mental. All\xc3\xad va impartir classes i va formar futurs investigadors i parapsic\xc3\xb2legs._NEWLINE_Va morir l'any 1991. La seva filla nascuda a Buenos Aires, Maria Mir, va publicar l'abril de 2009 una biografia sobre Fassman amb motiu del centenari del seu naixement. Sebasti\xc3\xa0 d'Arb\xc3\xb3 tamb\xc3\xa9 va publicar el 2011 el documental El misteri de Fassman, presentat al Festival Internacional de Cinema de Catalunya dins la secci\xc3\xb3 Brigadoon el mateix any."